𝟱𝟬𝟬 𝗣𝗘𝗦𝗘𝗥𝗧𝗔 𝗦𝗘𝗥𝗧𝗔𝗜 𝗠𝗔𝗥𝗔 𝗜𝗡𝗧𝗘𝗚𝗥𝗔𝗧𝗘𝗗 𝗔𝗖𝗖𝗢𝗨𝗡𝗧𝗜𝗡𝗚 𝗖𝗢𝗡𝗙𝗘𝗥𝗘𝗡𝗖𝗘 (𝗠𝗶𝗖𝗔)

KUALA LUMPUR, 13 Januari 2025 - Seramai 500 orang peserta telah menghadiri MARA Integrated Accounting Conference (MiCA) sebagai sebuah ruang menghimpunkan dan menggalakkan lebih ramai golongan muda menjadi akauntan bertauliah dalam negara.

Matlamat utama MiCA turut menekankan aspek persediaan para akauntan bertauliah untuk sentiasa bersedia menghadapi cabaran global bidang perakaunan seperti ledakan teknologi kecerdasan buatan (A.I), penjagaan etika dan ketelusan, serta mahir meningkatkan mutu perkhidmatan.

Penganjuran MiCA yang bertemakan “Professional Accounting Towards Global Challenges” adalah program berimpak tinggi dengan kerjasama strategik Institut Akauntan Negara (MIA) yang merupakan badan induk untuk mengawal selia profesion akauntan serta mewajibkan seseorang akauntan menjadi ahli MIA bagi memperoleh tauliah menjalankan perakaunan di Malaysia.

Kolej Profesional MARA Ayer Molek melaksanakan program perakaunan untuk memperoleh pengiktirafan status Platinum bagi Approved Learning Partner oleh ACCA pada tahun 2026 bagi melahirkan lebih ramai graduan berstatus akauntan bertauliah. Di samping itu, UPTM telah memperkenalkan Prudence Consulting Group (PACCT) Teaching Accounting Firm (TAF) dan Institut Kajian Ekonomi Bumiputera (IKEB). MARA telah melaksanakan pelbagai inisiatif untuk mencapai aspirasi negara yang mensasarkan 60,000 akauntan profesional menjelang 2030.

Berdasarkan Pelan Transformasi Ekonomi Bumiputera 2035, salah satu fokus dalam Ikhtiar Pembangunan Bakat adalah memastikan peningkatan penyertaan Bumiputera dalam sektor pekerjaan berkemahiran tinggi seperti perakaunan, undang-undang, dan kejuruteraan.

Penyertaan Bumiputera berbanding etnik lain dalam beberapa pekerjaan profesional masih berada di bawah tahap yang disasarkan berdasarkan komposisi kaum termasuk arikitek 44.8%, peguam 38.9%, dan akauntan 32.2% (sumber: Jabatan Perangkaan Malaysia).

Dalam usaha menangani isu ini, MARA menerima peruntukan RM4 juta dari
Unit Perancang Ekonomi (EPU) melalui Rancangan Malaysia Ke-12
(RMK12). Peruntukan ini disalurkan untuk memperkukuh program di KPM
Ayer Molek sebagai pusat kecemerlangan perakaunan.

Usaha ini turut menyumbang kepada peluang pekerjaan, peningkatan    kebolehpasaran dan kompetensi akauntan bertauliah Bumiputera dan memiliki firma perakaunan sendiri.

Selain sebagai simbol komitmen MARA dalam melahirkan akauntan Bumiputera profesional, penganjuran MiCA kali ini turut mencatatkan keberhasilan penting dalam membina persepsi positif terhadap imej MARA, meningkatkan bilangan akauntan bumiputera professional kompeten seiring dengan teknologi semasa dan meningkatkan kualiti dan mutu perkhidmatan.

Program MiCA 2025 mula berlangsung pada 13 dan 14 Januari 2025 yang disempurnakan oleh YBhg. Datuk Wira Dr. Asyraf Wajdi bin Dato’ Dusuki, Pengerusi MARA di Hotel Premiera, Kuala Lumpur hari ini.

#MerakyatkanMARA
#MalaysiaMadani
#MiCA2025